En millionhandel med en byggegrund blev ikke behandlet i byrådet i Vesthimmerlands Kommune. Dermed har kommunen brudt loven, siger en ekspert.

Alle bevillinger skal gives forudgående. Det skete dog ikke da Vesthimmerlands Kommune for ni måneder siden købte en centralt beliggende grund for 3,5 million kroner, og få dage senere solgte den videre for det dobbelte - handlen blev ikke behandlet i byrådet og skal først for byrådet på torsdag. Det skriver Nordjyske Medier. Ekspert i forvaltningsret på Danmarks Journalisthøjskole, Oluf Jørgensen, henvise r til styrelseslovens paragraf 40, og siger, at det er et krav i den kommunale styrelseslov at alle bevillinger behandles forudgående. Borgmester Jens Lauritzen erkender, at handelen burde have været behandlet i byrådet, men han synes det er i orden at godkende handlen med tilbagevirkende kraft. Det afviser Oluf Jørgensen dog, når der er tale om køb og salg af grunde. Det radikale byrådsmedlem Ninni Gjessing er ikke tilfreds med sagens forløb og kalder det for noget rod.